google/wiki40b huggingface dataset:
Knowledge and the Body-Mind Problem

Knowledge and the Body-Mind Problem: In Defence of Interaction («Viten og kropp–sinn-problemet. Et forsvar for interaksjon») er en bok av den østerriksk-britiske filosofen Karl Popper (redigert av Mark Amadeus Notturno i samarbeid med forfatteren), som kom ut på forlaget Routledge (London) i 1994, bare kort tid etter forfatterens død. Boka inneholder en tidligere upublisert foredragsrekke i seks deler, som Popper holdt ved Emory University i 1969. Siden Popper hadde holdt foredragene uten manus, er boka basert på en transkripsjon av et båndopptak av foredragene. Popper tar opp sinnsfilosofiske temaer, spesielt kropp–sinn-problemet, som han utdyper i bøkene Objective Knowledge (1972) og The Self and Its Brain (1977).
Popper begynner med å skissere det han kaller «objektiv viten» (eller «verden 3»), altså teorier og annen form for kunnskap som har blitt delt med andre (gjennom språk eller skrift) og dermed eksisterer uavhengig av de subjektive tankene til opphavspersonen («verden 2»). Ifølge Popper har det skjedd en samevolusjon mellom objektiv viten og det menneskelige sinn, muliggjort gjennom språket.
Poppers tilnærming til kropp–sinn-problemet er at ingen av de foreslåtte forklaringene kan motbevises, men han presenterer argumenter mot både fysikalismen (materialismen, dvs. at bare kroppen er reell), idealismen (at bare sinnet er reelt) og epifenomenalismen (at sinn og kropp er to sider av samme sak). Selv forsvarer han en interaksjonisme, som går ut på at den fysiske verden kan påvirkes av objektiv viten, med bevisstheten eller jeg-et som bindeledd.
Hundorp, Dale-Gudbrands gard

Hundorp, Dale-Gudbrands gard ligger på Hundorp i Sør-Fron i Gudbrandsdalen. Stedet ble valgt til Oppland fylkes og Sør-Fron kommunes tusenårssted i 1999. Gården ligger midt i et storhaugsentrum fra jernalderen. Gerhard Schøning beskriver i 1755 fem store gravhauger, og man holdt på å fjerne den ene av dem. Nå ligger fire igjen, med diameter mellom 23 og 32 meter er de utvilsomt de største i Gudbrandsdalen. Foruten haugene er det en firkantet steinsetning og rester av en rund steinsetning på stedet. En regner også to mellomstore hauger på nabogården Hjetlund med til storhaugene på Hundorp.
Heimskringla, Snorre Sturlasons kongesagaer, beskriver i kapittel 113 av Olav den helliges saga, møtet mellom Olav Haraldson og hersen Dale-Gudbrand på gården i 1021. Olav Haraldson lurte Dale-Gudbrand og bondehæren hans til å se bort fra Torsbildet ved å si «Se, der kommer vår gud med stort lys!» og peke på soloppgangen i øst. Samtidig tok en av mennene til Olav Haraldson, Kolbein den sterke, og knuste torsbildet med klubben sin. Det ble starten på innføringen av kristendommen i Gudbrandsdalen, og Dale-Gudbrand måtte senere bygge en kirke på gården sin. Klubben til Kolbein den sterke er også avbildet på Sør-Frons kommunevåpen.
Æmilie Juliane von Barby-Mühlingen

Liv

Æmilie Juliane var datter av grev Albert Friedrich von Barby und Mühlingen og hans hustru Sophie Ursula, født i Huset Oldenburg. Under trettiårskrigen bodde familien hos grev Ludwig Günther von Schwarzburg-Rudolstadt (1581–1646) i Heidecksburg. Æmilie Julianes far døde i 1641 og moren døde i 1642. Hun ble derfor adoptert av grev Ludwig Günther, og vokste opp sammen med barna hans. Hovmesteren deres i Rudolstadt var salmedikteren og senere kansleren Ahasverus Fritsch.
7. juli 1665 giftet hun seg med fetteren sin Albert Anton von Schwarzburg-Rudolstadt. De fikk to barn, ett i 1667 og ett i 1668, men det ene barnet døde tre dager etter fødselen.
Æmilie Juliane diktet nesten 600 salmer, der den mest kjente kanskje er «Bis hierher hat mich Gott gebracht». I Evangelisches Gesangbuch er også sangen «Wer weiß, wie nahe mir mein Ende» med. Denne er også med i Norsk Salmebok i oversettelsen «Hvem vet hvor snart mitt liv skal ende».
Spillklan

Spillklaner er grupper av mennesker som spiller et eller flere videospill organisert, ofte flerspillerspill. Det er vanlig å spille klankamper mot andre klaner, både enkeltkamper og i turneringer og ligaer.
Klaner har som oftest hjemmesider, hvor resultatene etter en klankamp blir ført, og informasjon om klanen samt spillere står. Den har også en offentlig snakkekanal, enten via IRC eller andre populære klienter, hvor samtaler mellom spillere og klaner føres. Her avtales ofte klankampene.
Noen spillklaner driver profesjonelt og spiller om premier i nasjonale og internasjonale turneringer. Sponsing av spillklaner har også blitt utbredt i senere tid, og enkelte spillere har oppnådd stjernestatus på lik linje med filmstjerner mange steder.
Mengenillidae

Utseende

Mengenillidae er litt mindre ekstremt utviklede enn andre viftevinger. Hannene har fem-leddete føtter med kraftige klør, og seks-leddete antenner der bare det tredje og det fjerde leddet er forgrenede. Pannen og ansiktet har vokst sammen til én plate, og fasettøynene har ca. 40 fasetter. Som de eneste hunn-viftevingene har hunnene veltuviklede øyne, antenner og bein, hos de andre gruppene er hunnen sekklignende.

Liv og utvikling

Et trekk som skiller Mengenillidae fra andre viftevinger er at den fullvoksne larven forlater verten for å forpuppe seg. Hos andre viftevinger forvandler den seg til en puppe inne i verten. Hunnene er frittlevende, i motsetning til andre viftevinger der de aldri forlater verten. I alle fall noen av medlemmene i denne familien er parasitter på sølvkre (Zygentoma). den europeiske arten Eoxenos laboulbenei snylter på arter i slekten Lepisma.

Utbredelse

Familien er utbredt i Sør-Europa, Afrika, Asia og Australia.
Aalborg Forsvars- og Garnisonsmuseum

Aalborg Forsvars- og Garnisonsmuseum  er et militærhistorisk museum beliggende i Aalborgs vestby, Danmark. Det er innredet i en stor hangar, som var en del av sjøflyplassen med navnet Seefliegerhorst Aalborg, som ble opprettet av tyskerne under andre verdenskrig.
Museet åpnet den 22. juni 2002 og har siden stadig utvidet sine utstillinger. Museet dekker alle grener av det danske totalforsvar herunder: Hæren, Flyvevåbnet, Hjemmeværnet, Politiet, og Redningsberedskabet (Civilforsvaret). Videre finnes omfattende utstillinger om Danmark under den andre verdenskrig samt om Aalborg som garnisonsby.
Totalforsvarets myndigheter har bidratt til å skaffe de fleste av museets utstillingsgjenstander, spesielt det tunge materiellet som pansrede kjøretøyer og jagerfly. Museets utstillinger legger vekt på forholdene under andre verdenskrig og tiden etter krigen. Museet dekker således med sine utstillinger i meget stor utstrekning det materiell som totalforsvaret i Danmark har hatt til rådighet under den kalde krigen. Museet har et samlet utstillingsareal på 15.000 kvadratmeter.
Pyrop

Pyrop er et magnesiumsrikt mineral, som er del av granatgruppen. Pyrop er det eneste av mineralene i denne gruppen som alltid er naturlig rødfarget, ofte dyp blodrød. Navnet kommer fra gresk, og er sammensatt av «pyro» (ild) og «peo» (øye), altså ildøyne. Selv om pyrop er mer sjelden enn de fleste typene granat, er det en hyppig brukt smykkestein med mange forskjellige kallenavn, som bøhmisk granat, arizona rubin og california rubin.

Funn i Norge

I Norge er pyrop funnet på noen få lokaliteter, som Hyllestad, Molde og Åheim.
Dyveke Kuløy

Dyveke Kuløy er en norsk sanger, låtskriver, musiker, kordirigent og kanalvert.
I 2015 kom debutalbumet hennes som var produsert av John Agnello og utgitt på eget plateselskap. Hun er utdannet ved Liverpool Institute for Performing Arts.
Hun har siden sommeren 2017 arbeidet som kanalvert på NRK 1.
Alvar Aalto-medaljen

Alvar Aalto-medaljen er en arkitekturpris som ble etablert av Finlands arkitekturmuseum og Finlands arkitektforening (SAFA) i 1967. Prisen er oppkalt etter Alvar Aalto og deles ut rundt hvert femte år til personer som kan vise til særlig betydelige resultater innen kreativ arkitektur.
Medaljen er tegnet av Alvar Aalto.
Haus Sparebank

Haus Sparebank ble etablert i Ytre Arna (Haus) under navnet Haus Præstegjeld Sparebank i 1866. Fire år senere ble Haus herred delt og Bruvik skilt ut som eget herred og prestegjeld. Den nye kommuneorganiseringen fikk imidlertid ingen store konsekvenser for banksameiet. Virksomheten skiftet navn til Haus Sparebank i 1877, men ble til daglig kalt Haus og Bruvik Sparebank.
Haus Sparebank etablerte filialer på Espeland og Lonevåg i henholdsvis 1936 og 1948. I 1971 fusjonerte virksomheten med Bergens Sparebank, og i 1982 ble begge sammensluttet til Sparebanken Vest i likhet med mange andre banker i Hordaland og Sogn og Fjordane.
Spissvingedvergmåler

Utseende

En liten (vingespenn 17 – 21 mm), slank, lyst gråbrun måler. Den kan kjennes igjen på at forvingen er noe tilspisset med et bredt, svartkantet, lysbrunt tverrbånd i midten som har et markert, V-formet innhakk på innerkanten. Forvingen er brunhvit, gulbrun ved roten. Det brede tverrbåndet midt i vingen har en oval, svart flekk nær ytterkanten. Utenfor dette er det et smalere, brunt tverrbånd. Bakvingen er gråhvit. Larven er naken, lysbrun med lyse lengdestriper og en smal, brun ryggstripe.

Levevis

Larven lever på ulike slags bartrær, både gran, furu, edelgran og lerk er brukbare vertsplanter. De voksne målerne flyr om natten i mars – mai og kommer gjerne til lys.

Utbredelse

Arten finnes i Europa, unntatt lengst i sør, og i det nordlige Asia.
I Norge er den funnet på Østlandet og Sørlandet, det finnes dessuten funn fra Hordaland og Sør-Trøndelag.
Carmel-by-the-Sea

Historie

De første europeerne som oppdaget området var spanske sjøfarere ledet av Juan Rodriguez Cabrillo i 1542, som seilte langs kysten av California uten å gå i land. I 1602 kom karmelitt-lekbroren Sebastián Vizcaíno og oppdaget området for Spania, og ga det navn etter sin skytshelgen, Jomfru Maria av Karmelberget.
Spanierne forsøkte ikke å kolonisere området før i 1770, da Gaspar de Portola, sammen med fransiskanerne Junipero Serra og Juan Crespi. De etablerte misjonsstasjonen Mission San Carlos Borromeo de Carmelo 3. juni 1770 i Monterey, samtidig som det ble etablert en annen i Alta California. Men misjonsstasjonen i Monterey ble snart en hovedstad for California, og hadde denne posisjonen fram til 1849. Da Ny-Spania gikk i oppløsing som følge av Mexicos uavhengighetskrig i 1821, ble Carmel en del av den nye staten Mexico.
John Martin Welder kjøpte opp områdene rundt misjonsstasjonen i 1833, og ga dette navnet Mission Ranch. Carmel ble en del av USA i 1848, da Mexico måtte overføre California som følge av den meksikansk-amerikanske krigen.
Området som var kjent som «Rancho Las Manzanitas» og skulle senere bli Carmel-by-the Sea ble kjøpt av den franske forretningsmannen Honore Escolle i 1850-årene. Escolle var kjent og framgangsrik i City of Monterey, hvor han eide det første bakeriet, pottemakeri og teglverk i det sentrale California. Han etterfølgere, Tomlinson-Del Piero-familien lever fortsatt ulike steder i området.
I 1888 sendte Escolle sammen med Santiago Duckworth, en ung eiendomsutvikler fra Monterey som ønsket å etablere et katolsk retrettsenter ved misjonsstasjon, ønsket et eiendomsdelingsdokument til myndighetene. I 1889 hadde 200 andeler blitt solgt. Navnet Carmel hadde tidligere blitt brukt om et annet sted på nordbredden av Carmel-elven, rundt 20 km øst-sørøst for dagens Carmel. Et postkontor med navn Carmel åpnet i 1889, stengt i 1890, gjenåpnet i 1893, flyttet i 1902, og stengt for godt i 1903. Abbie Jane Hunter, grunnleggeren av Women's Real Estate Investment Company i San Francisco, var den første som brukte navnet Carmel-by-the-Sea for et promoveringspostkort.
I 1902 sendte James Frank Devendorf og Frank Powers, på vegne av Carmel Development Company, en søknad tit myndighetene et nytt reguleringskart for kjernen av landsbyen som skulle bli Carmel. Postkontoret i Carmel åpnet igjen samme år. I 1910 etablerte Carnegie Institution et kystlaboratorium og en rekke forskere flyttet til området. Carmel ble en egen kommune i 1916.
Skuespiller og regissør Clint Eastwood var borgermester i Carmel-by-the-Sea fra 1986 til 1988.
Spinipocregyes

Utseende

Middelsstore, kraftige, brunt- eller gråbrunt-spraglete trebukker. Antennene er omtrent så lange som kroppen, de innerste leddene lange, med en tann i spissen, de ytterste leddene ganske korte og mørke. Pronotum er tønneformet uten tenner på sidene. Dekkvingene er parallellsidige, nær roten med spiss, hårete knøl.

Levevis

Disse billene har larver som lever i død ved av løvtrær, ofte like under barken.

Utbredelse

Slekten er utbredt i Sørøst-Asia (Laos, Myanmar og Hainan).
Sphinx

Utseende

Middelsstore til store (vingespenn 60 – 135 mm) svermere med spoleformet kropp, vanligvis grå på farge. Hodet er stort og sugesnabelen velutviklet og lang. Bakkroppen har en grålig midtstripe, på sidene er den mer eller mindre tverrstripet i svart og hvitt. Forvingene er gråspraglete, av og til brunlige, mens bakvingene vanligvis er mørke med to lyse tverrbånd. Noen arter, som ligustersvermeren, har et rosa skjær på kropp og vinger. Larvene er hos de fleste artene grønne med lyse skråstriper på sidene. Puppene har ofte en mer eller mindre fri sugesnabel-slire som står ut fra kroppen.

Levevis

Hver enkelt art holder seg gjerne til en eller noen få vertsplanter, men larver av arter i denne slekten kan finnes på en lang rekke busker, trær og urter, også noen på bartrær. De voksne sommerfuglene flyr i skumringen og besøker gjerne blomster, som de henger foran på svirrende vinger og stikker sin lange sugesnabel ned i. I motsetning til mange andre store svermere foretar Sphinx-artene sjelden lange vandringer.
Acanthetaxalus

Utseende

En middelsstor, sylindrisk, brun trebukk. Antennene er litt over halvparten så lange som kroppen.

Levevis

Disse billene har larver som lever i død ved.

Utbredelse

Artene lever på Borneo.
Rolf Peterson

Meritter

Rolf Peterson beste prestasjoner er gull fra sommer-OL i Tokyo 1964 på K-1 1000 m og sølv fra sommer-OL i München 1972 på K-1 1000 m. Videre har han VM-gull på K-2 500 m fra 1970 og 1971. Peterson er svensk mester i padling ti ganger.
I 1964 ble han tildelt Svenska Dagbladets gullmedalje for OL-gullet i Tokyo.
Magnum Photos

Magnum Photos, drevet av Magnum Agency, er et internasjonalt kooperativ av fotografer. Det er ett av verdens ledende når det gjelder dokumentarfotografi. Magnum Photos mottar støtte fra Canon og Nikon, men byrået eies av fotografene – administrasjonen har kun en støttefunksjon og medlemmene beholder alle rettigheter til egne arbeider. Samtlige viktige avgjørelser tas i plenum på årlige samlinger, som blir holdt vekselvis i New York og Paris. Magnum har kontorer i New York, Paris, London og Tokyo.  
Byrået ble grunnlagt av krigsfotografene Robert Capa, David «Chim» Seymour, Henri Cartier-Bresson, og George Rodger i 1947, som en reaksjon på deres opplevelser gjennom sitt arbeid under Andre verdenskrig. To av dem døde under krigsfotografering: Capa i Nord-Vietnam i 1954 og Seymour ved Suez-kanalen i 1956.
Kravene er strenge for å bli medlem. Siden 1947 er kun 79 fotografer blitt opptatt.
Politimorderen

Handling

En kvinne blir funnet myrdet i Anderslöv, nær Trelleborg i sør Sverige. Martin Beck blir tilkalt for å etterforske forbrytelsen. I mens dreper noen unge kriminelle en politimann når de blir stoppet mens de kjører i en stjålet bil. Mens Martin Beck etterforsker mordet på kvinnen, tar Gunvald Larsson kommandoen i jakten på politimorderen.
VM i landeveissykling 2016 – Mennenes lagtempo

Boikott

10. august ble det annonsert at WorldTour-lagene ville boikotte lagtemporittet i protest mot utvidelsene av WorldTour-kalenderen for 2017. Én måned senere bestemte UCI at det ikke skulle deles ut WorldTour-poeng, og deltakelsen skulle være frivillig, og kom til enighet med ti av WorldTour-lagene om at de skulle delta.
Radicals for Capitalism

Radicals for Capitalism: A Freewheeling History of the Modern American Libertarian Movement er en bok skrevet av Brian Doherty og utgitt i 2007. Den handler om den libertarianske/liberalistiske historien i det 20. århundret. Den søker etter bevegelsens røtter, og også livshistoriene til Ayn Rand, Milton Friedman, Ludwig von Mises, F. A. Hayek og Murray Rothbard. 
Boken er ikke direkte kronologisk, og presenterer i stedet korte fortellinger rundt sentrale emner. Doherty sa at han ble inspirert til å skrive boken fordi «liberalistiske ideer og de som støttet dem i det 20. århundret trenger oppmerksomhet og kudos.» Boken ble anmeldt i The New York Times, i City Journal, The San Diego Union-Tribune og The Washington Times. The Guardian hevdet at boken var «standardhistorien for den liberalistiske bevegelsen for flere år fremover.»
Kihnu flyplass

Kihnu flyplass (ICAO: EEKU) er en flyplass på øya Kihnu i Estland. Flyplassen ligger ved landsbyen Sääreküla. Flyplassens ICAO-kode er EEKU. Den har ingen IATA-kode.
Flyplassen har to kryssende, gressdekkede rullebaner på 600 meters lengde og 60 meters bredde. Rullebanene har baneretninger 16 og 34, og 04 og 22. Rullebanene har ikke lys, og det er ikke navigasjonssystemer på flyplassen. Derfor er flyplassen kun sertifisert til bruk i dagslys.
Kihnu flyplass har ruteflygninger hovedsakelig om vinteren og våren, når isforholdene i Pärnu-bukta gjør fergetrafikk til fastlandet umulig. Ruteflygningene opereres av Air Livonia med små Antonov An-28-fly. Små privatfly bruker flyplassen sommerstid.
Kihnu flyplass er eid av AS Pärnu Lennujaam (Pärnu lufthavn).
Flyplassledelsen advarer om at flyplassen ikke er gjerdet inn, så flygere som ønsker å lande utenom flyplassens åpningstid må forsikre seg om at det ikke er mennesker, dyr eller andre hindringer på rullebanene før landing.
Vaktmester i særklasse

Vaktmester i særklasse var et musikkalbum med Kai Kiil, utgitt i 1991.
Camas County

Historie

Fylket ble grunnlagt i 6. februar 1917.
300 (tegneserie)

300 er en grafisk roman eller tegneserie, skrevet og illustrert av Frank Miller. Den ble utgitt i tiden mai-september 1998 i USA. Serien omhandler slaget ved Thermopylene og hendelsene som ledet opp til slaget, sett fra Leonidas I, kongen av Spartas, øyne. Serien tar seg, imidlertid, store friheter i fortellingene, og beskriver, for eksempel, Xerxes I av Persia som en skallet svart mann med piercinger, og forræderen Efialtes som en pukkelrygget. Serien er spesielt inspirert av filmen De 300 spartanerne fra 1962, en film som Miller så på som ung.
Filmen 300, som kom i mars 2007, er direkte basert på denne tegneserien.
Hirokazu Ota

Karriere

Hirokazu Ota startet sin profesjonelle karriere i Bellmare Hiratsuka i 1994. Han har også spilt for Cosmo Oil Yokkaichi, Blaze Kumamoto og Albirex Niigata.
Dionysius (pave)

Bakgrunn

Ifølge tradisjonen var Dionysius av gresk herkomst, men ingen opplysninger om hans fødsler er kjente.

Prest

Under pave Stefan Is pontifikat (254-57) fremtrådte Dionysius som presbyter i den romerske kirken, og tok som sådan del av striden vedrørende kjetterdåpen. Dette foranlediget biskop Dionysius av Alexandria til å skrive et brev om dåpen, der han beskriver denne Dionysius som en utmerket og lærd mann, forteller Eusebios.
Under pave Sixtus II (257-58) skrev samme biskop av Alexandria til Dionysius angående en viss Lucianus; hvem denne Lucianus er, kjenner man ikke til. Etter at Sixtus II hadde lidt martyrdøden under keiser Valerianus' forfølgelser, stod Pavestolen tom i nesten ett år, mens den voldsomme forfølgelsen gjorde det umulig å velge en etterfølger.

Pave

Da forfølgelsene var opphørt, ble Dionysius valgt til pave den 22. juli 259.
Noen måneder senere utferdiget keiser Gallienus et toleranseedikt, noe som satte en stopper for forfølgelsene definitivt og gjorde kirkens eksistens lovlig. Dermed kom kirken atter i besittelse av sine eiendommer, helligdommer og gravplasser, og pave Dionysius kunne begyne å reetablere kirkelig orden.
Omkring år 260 skrev biskop Dionysius av Alexandria til Ammonius og Eufranor om sabellianismens feilslutninger, og uttrykte seg då utydelig om logos og dets relasjon til Faderen. Anklager ble derfor rettet mot ham overfor pave Dionysius, som lot innkalle til synode i Roma for å behandle spørsmålet. Pave antok i sitt eget og i synodens navn et viktit lærebrev hvori sabellianismen nok en gang ble forsømt, og likeså den oppfatning, som blant annet marconittene hadde, at det guddommlige monarki kunne inndeles i tre distinkte hypostaser, eller at Guds sønn er skapt. Dessuten sente pave Dionysius et brev til biskop Dionysius der han oppfordret ham til å tydeliggjøre sitt standpunkt i spørsmålet, noe han gjorde i sin Apologia.
I pakt med kirkens tradisjon ble pave Dionysius omsorg utsrakt til land langt bortr. Da de kristne i Kappadokia gjennomled vanskelige tider under goternes angrep, skrev paven et beklagende brev til kirken i Caesarea og sendte dem en stor sum penger som skulle anvendes til å frikjøpe kristne slaver. Den store synoden i Antiochia, under vilken Paulus av Samosata ble avsatt, sendte paven et brev om sine beslutninger.
Dionysius ble begravet i den pavelige krypt i Calixtus' katakomber.
Warren

Historikk

Konsernet ble stiftet 16. juni 1998 som EuroNordic Company AS av Peter Warren, men skiftet navn til WarrenWicklund AS i 2002 og startet sin forvaltningsvirksomhet i Oslo.
WarrenWicklund overtok i 2003 verdipapirfondsforvaltningsselskapet Norsk Forvaltningsservice AS fra DnB NOR/Nordlandsbanken, og overtok Sundal Collier Fondsforvaltning AS og Sundal Collier Institusjonell Forvaltning ASA tre år senere.
I 2008 fusjonerte datterselskapet WarrenWicklund Fondsforvaltning AS med Terra Fondsforvaltning AS og WarrenWicklund solgte sin andel til Terra Gruppen. Samme år lanserte selskapet sitt første private equity-prosjekt innen grunnfondsbevis.
Bankprosjektet Midgard Utvikling AS ble kjøpt opp i 2009 med oppsett for full bankvirksomhet, og endret navnet til Warren Bank AS, samtidig med at konsernet skiftet navn til Warren AS.
Warren avsluttet bankprosjektet i 2011 for å fokusere på kjernevirksomhetene Warren Capital AS og Warren Securities AS (tidl. Warren Bank AS).
I 2012 kjøpte Warren verdipapirforetaket Vaagen AS og i november 2013 kjøpte de NEF Kapitalforvaltning AS.
20. juni 2013 tilbakekalte Finanstilsynet Warren Capital AS' tillatelse til å drive verdipapirvirksomhet, etter at datterselskapet overførte klientmidler til en sperret klientkonto hos et advokatfirma, for å sikre sine egne krav.
Øien & Bjorvatn filmproduksjon

Øien & Bjorvatn Filmproduksjon er et norsk TV-produksjonsselskap som eies og drives av Paul-Olav Øien og Kristin Bjorvatn som har produsert, regissert, klippet og deltatt på et hundretalls dokumentarfilmer, underholdningsserier og dramaproduksjoner.
Produksjonsselskapet vant Gullruten 2004 for beste faktaprogram med dokumentarfilmen Tett på Redningsselskapet med fotograf Morten Krogvold. De var også nominert til Gullruten for suksess-serien Jakten på det gode liv med Nadia Hasnaoui og portrettet av billedkunstneren Ferdinand Finne med programleder Dorthe Skappel.
Paul-Olav Øien hadde ideen til TV-konseptet Skaperen , utviklet i samarbeid med Mediacircus og TV 2. Skaperen har gått flere sesonger på TV 2. Konseptet er også sendt på svensk TV4 som Uppfinnarna  og dansk TV2, i tillegg til at rettighetene blant annet er solgt til Tyskland.
US Open 2000 (tennis)

US Open 2000. US Open er en Grand Slam-turnering i tennis som blir spilt i Flushing Meadows i bydelen Queens i New York. US open i 2000 ble arrangert i perioden 28. august til 10. september. Marat Safin beseiret Pete Sampras i herrefinalen i single og Venus Williams vant damefinalen over Lindsay Davenport.
Jennys jul

Jennys jul er et musikkalbum med Jenny Jenssen, utgitt i 2004.
Eucyon

Eucyon er en prehistorisk utdødd slekt i hundefamilien som levde for 11–4 millioner år siden. Slekten, som besto av små revelignende canider, oppsto i Nord-Amerika, men migrerte via Beringstredet til Eurasia. Der ble Eucyon progenitor til de hundelignende canidene (Canini), som siden migrerte tilbake til Nord-Amerika.
Den eldste arten man kjenner til er Eucyon davisi. Fossiler av denne arten er datert ca. 8,3 millioner år tilbake i tid. Andre kjente arter i denne slekten er E. minor, E. zhoui, E. monticinensis, og E. odessanus. Nylig ble det også oppdaget en hittil ukjent art i Mongolia. Den har foreløpig fått det vitenskapelige navnet E. marinae sp. nov. og har blitt datert til pliocen.